‘শান’, ‘দোস্তানা’-র মতো অনেক ছবিতে দু’জনে একসঙ্গে বলিউডে চুটিয়ে অভিনয় করেছেন। অমিতাভ বচ্চন এবং শত্রুঘ্ন সিংহের একে অপরের প্রতি শ্রদ্ধা এত বছর পরেও বেড়েছে বই কমেনি।
কয়েকদিন আগেই শত্রুঘ্ন সিংহর নাম দেশের পরবর্তী রাষ্ট্রপতি হিসেবে প্রস্তাব করেছিলেন বিগ বি। শত্রুঘ্ন কিন্তু মনে করছেন, তিনি নন, বরং অমিতাভ বচ্চনই দেশের পরবর্তী রাষ্ট্রপতি হওয়ার জন্য যোগ্যতম ব্যক্তি। বৃহস্পতিবার পটনায় এমনই জানিয়েছেন এই অভিনেতা-সাংসদ।
শত্রুঘ্নের দাবি, অমিতাভ সাংস্কৃতিক এবং সামাজিক ক্ষেত্রে যে ধরনের অবদান রেখেছেন এবং দেশের হয়ে যে রকম সম্মান আদায় করেছেন, তাতে তিনি দেশের পরবর্তী রাষ্ট্রপতি হলে দেশের সুনাম বাড়বে। কয়েকদিন আগেই মুম্বইতে শত্রুঘ্ন সিংহের জীবনী প্রকাশ করেছিলেন বিগ বি। সেখানেই শত্রুঘ্নের নাম দেশের পরবর্তী রাষ্ট্রপতি হিসেবে প্রস্তাব করেছিলেন অমিতাভ। দেশের রাষ্ট্রপতি হিসেবে প্রণব মুখোপাধ্যায়ের মেয়াদ আগামী বছরের মাঝামাঝি শেষ হচ্ছে।